*Forgács Ildikó – Dózsa Tamás*

**Bolygóvigyázók kézikönyve**

*(részlet)*

Sajnos sokat emlegetett pusztító életmódunknak köszönhetően Földünk sokszínűsége is veszélyben forog.

Miért?

**A környezetszennyezés miatt:**

Az előző fejezetekben olvashattál róla, hogyan nehezíti – sőt időnként hogyan teszi lehetetlenné – egyes növény- és állatfajok életét a víz, a levegő és a talaj szennyezettsége. A szennyező anyagok a fajok élőhelyeit, és magukat az élőlényeket is veszélyeztetik. A már említett Nagy csendes-óceáni szemétsziget káros hatásai önmagukban legalább 267 fajt érintenek.

**Az élőhelyek pusztulása miatt:**

Esőerdők, szavannák, fenyőerdők esnek áldozatul az ember terjeszkedésének. Újabb és újabb lakóterületek, mezőgazdasági és ipari területek, utak, gátak, repülőterek létesítésével hódítunk el egyre nagyobb teret a természettől. Irtjuk az erdőt, szabályozzuk a vizeket, betonozunk, körbekerítünk, építünk tekintet nélkül az adott terület eredeti lakóira. A prérik helyét gabonaföldek veszik át, a kiirtott erdők, túlterhelt legelők helyén terjeszkedik a sivatag.

**Egyes fajok közvetlen veszélyeztetése miatt:**

Biztosan nem most hallod először, hogy az elefántcsont-kereskedelem kis híján a kihalás szélére sodorta az elefántokat. Vagy, hogy a bálnavadászoknak száz év elég volt, hogy ugyanezt tegyék a kék bálnával. De ugyanígy veszélyeztetik a korallokat a szuvenírgyűjtők, egyes halfajokat a kaviár kedvelői, vagy, hogy közelebbi példát hozzunk, a védett növényeket a virágot szedegető turisták.

**Az idegenhonos vagy más néven jövevényfajok terjedése miatt:**

Világos, hogy ki az idegenhonos, ugye? Jövevény, nem őshonos, tehát eredetileg az adott területen nem volt fellelhető. A Földet keresztül-kasul átszelő kereskedelmi útvonalakon fajok ezrei jutottak eredeti élőhelyüktől távol. Az ember szándékosan – például termesztés céljából – vagy véletlenül – potyautasként, mint a vándorpatkányt, vagy számos rovarfajt – hurcolta őket magával. Ezek a fajok adott körülmények között úgy elszaporodhatnak, hogy az őshonos fajokat és azok élőhelyeit veszélyeztethetik. A legismertebb példa erre Ausztrália, ahol a 19. század közepén betelepített nyulak az egész kontinenst tönkrerágták. Közelebbi példaként említhetnénk a Balatonba telepített, félmázsásra is meghízó, kiirthatatlan busát, amely kiszorította a nemes, honos halakat, például a fogast.

**A globális felmelegedés és a klímaváltozás miatt:**

A környezetszennyezésről írva már foglalkoztunk a globális felmelegedéssel és a klímaváltozással. Nem nehéz elképzelni, hogy mindkettő jelentősen megváltoztathatja egyes fajok élőhelyeit. Kérdés, hogy az élőlények meddig bírnak a megváltozott körülményekhez alkalmazkodni? Mi lesz a jegesmedvékkel, ha elolvadnak a jégtáblák, amelyeken fókára vadásznak?

**A genetikailag módosított organizmusok (GMO) – elsősorban mezőgazdasági termények – terjedése miatt:**

A genetikailag módosított növények termesztésének célja az, hogy valamiből jó sok legyen, és lehetőleg egyforma. Az ezzel foglalkozó szakemberek előre meghatározzák a termelő és a fogyasztó számára előnyös tulajdonságokat, aztán „csinálnak” egy ilyen növényt. Nem is kell túl csavaros gondolkodás, hogy lássuk, mennyire szembe megy ez a biológiai sokféleség védelmével.

Mi lesz ebből?

Ha az önmagában nem lenne elég, hogy a fentiek közvetlen környezetünk pusztulásához vezetnek, jó, ha tudatosítjuk, hogy bizony a mi bőrünkre megy a játék.

Csökkennek élelemkészleteink. Gondoltad volna, hogy több mint 7000 növényfajt és kb. 100 állatfajt használunk étkezési célokra?

Olyan fajok is kihalhatnak, amelyek fontos gyógyszerek alapanyagát szolgáltatják.

Felborulnak olyan létfontosságú folyamatok, mint a vízkörforgás, oxigénkörforgás, a szénkörforgás, a termőtalaj újratermelődése.

Pusztulnak az erdők, pedig igen sokat köszönhetünk nekik: fogyasztják a szén-dioxidot, és termelik az oxigént, ellátnak minket fával, ami egyrészt újratermelhető nyersanyag (ha valamit készítünk belőle), másrészt energiahordozó (ha fűtünk vele), szabályozzák a Föld vízháztartását, befolyásolják az adott terület klímáját, és nem utolsó sorban jó bennük kirándulni. Ugye?

És végül gondolkozz el azon is, hát nem jobb sokszínű világban élni?

Mit tehetünk?

Természetesen nem mi vagyunk az elsők, akik megpróbálják felhívni a figyelmet a biológiai sokféleség fontosságára és veszélyeztetettségére. Több évtizede születnek sorban a különféle nemzetközi megállapodások, egyezmények, amelyek célja menteni, ami még menthető. Ezek azért nagyon fontosak, mert ilyen horderejű problémákat csak nagy összefogással lehet megoldani. A vízfelszínen úszó olajfolt, ugye, nem áll meg az országhatáron, és ha kihal egy állatfaj, az sem csak annak az országnak veszteség, ahol a legelterjedtebb volt.

Olyan nagy szervezetek dolgoznak azon, hogy megőrizzék a természet sokszínűségét az utókor számára, mint az UNESCO és a WWF, a Durrell Wildlife Conservation Trust, a Sir David Attenborough nevéhez fűződő Arkive vagy a Jane Goodall által létrehozott Rügyek és gyökerek (Roots and Shoots) és sokan mások. A te lakóhelyeden is, talán éppen az iskoládban, biztosan működik környezetvédő szervezet.

A Nemzetközi Természetvédelmi Unió (IUCN) megjelentette a **Veszélyeztetett Fajok Vörös Listáját**. Ebben több mint tízezer tudós adatai alapján kategóriákba sorolják az élőlényeket annak megfelelően, milyen mértékben veszélyeztetettek. Sajnos, már számos név mellett áll az EX rövidítés (extinct, tehát kihalt), ilyen például a dodó, a labradori réce, az elefántmadár, a gyapjas mamut és a dinoszauruszok. A következő kategória az EW (extinct in the wild, tehát szabadon már nem él), ide tartozik többek között az északi fehér rinocérosz, a hawaii holló és a wyomingi varangy. Ezeknek néhány példánya él még fogságban, ahol próbálják megmenteni őket a végleges kihalástól. Több ezer faj neve mellett áll a CR (critically endangered, tehát súlyosan veszélyeztetett) vagy az EN (endangered, tehát veszélyeztetett) betűpár. A barna pókmajmot, a kaliforniai kondorkeselyűt, a hegyi gorillát, az ibériai hiúzt vagy a kakapót hajszál választja el a kihalástól. De veszélyben van az óriáspanda, a tigris, a kék bálna, a csimpánz, az ázsiai elefánt és a hópárduc is.

Közel hatezer növényfaj is szerepel a listán. Ezek egy része táplálékot, lakhelyet jelent sok faj (köztük az ember) számára. De keresd csak ki a növényhatározóban a csengettyűvirágot, a boldogasszonypapucsát, vagy az erdélyi héricset! Mindet az eltűnés fenyegeti. Hát nem kár értük?